Rektor på Nørresundby Gymnasium Søren Hindsholm har fået trusler, efter han har forsvaret, at gymnasiet sender flere klasser på studietur til Italien. Kun én elev er ikke taget med på studieturen til Italien, hvor der som bekendt har været konstateret flere tilfælde af coronavirus. Ikke desto mindre har gymnasierektoren fået flere aggressive henvendelser både over telefon og via e-mails. Også et bestyrelsesmedlem har fået telefoniske trusler, som skolen nu overvejer at melde til politiet. Alligevel fastholder rektor Søren Hindsholm, at det er forsvarligt at sende eleverne på studietur. - Jeg kan da godt forstå, at folk spørger sig selv, er det nu forsvarligt. Men jeg synes også, at man skal se lidt på tallene og risikoen, og det her svarer jo til en influenzaepidemi. Så kan man sige, at det kan man vaccinere imod, men det er jo heller ikke altid, at vaccinen virker, det gjorde den jo ikke sidste år, siger Søren Hindsholm.

Referat:
Rektor på Nørresundby Gymnasium Søren Hindsholm har fået aggressive henvendelser over telefon og på mail.